Sonja Albrink (CD), 1999-04-15:
Jeg vil gerne starte mit indlæg med at rose erhvervsministerens indlæg i dag.
Det var et indlæg, hvor der blev redegjort både for det historiske, for, hvorfor man oprettede Dansk Internationalt Skibsregister, og der blev også redegjort for, hvad der faktisk er sket på området siden oprettelsen i 1988.
Ministeren fremhævede, at DIS er hjørnestenen i dansk skibsfart, og vi kan i CD fuldt tilslutte os det og bakke op om den konstatering.
Havet omkring Danmark har gjort os til en søfartsnation
med stolte traditioner tilbage til vikingetiden.
Det var, før nogen kunne drømme om Dansk Internationalt Skibsregister eller udflagning, men de gæve vikinger har nok haft deres at slås med under udøvelsen af deres barske erhverv.
Ingen kan vel forestille sig, at Danmark med sin gunstige adgang til søen ikke også i en moderne højteknologisk tidsalder skulle være med som en vigtig søfartsnation.
Men den konkurrencesituation, som møder os, afgør hele tiden, om søfartserhvervene fortsat kan bevare deres position, og det stiller krav til os alle.
Søfartserhvervene skal have de bedst mulige rammebetingelser.
Det gælder
al erhvervsvirksomhed, som bidrager til indtjening af valuta
, og det var også derfor, vi i CD gik ind for oprettelsen af DIS i sin tid og de forskellige ordninger, der knyttede sig hertil.
Det var simpelt hen nødvendigt for bevarelsen af det maritime erhverv i Danmark i skarp konkurrence med tredjelande, og grundlæggende må man også sige, at DIS har været en succes med vækst og fornyelse i handelsflåden og stigning i valutaindtjeningen.
Spørgsmålet, om danske redere har levet op til forventningerne vedrørende DIS, mener jeg man kan besvare med ét ord, nemlig ja.
Som ministeren også sagde det i sin besvarelse må man forstå, at tiden og udviklingen ikke har stået stille.
Vi ser i dag nogle store, flotte skibe med masser af computerstyring og ny teknik, som jo i sig selv giver færre arbejdspladser.
Sådan er det også med de virksomheder, vi har på landjorden.
Ny teknik og ny udvikling gør, at der ikke er brug for så mange hænder.
Hvad angår uddannelserne, er der ikke meget at føje til det, ministeren sagde.
Ministeren gav en god uddybning af det spørgsmål, og i CD mener vi, at vi i dag har, som jeg sagde før, en af verdens bedste maritime uddannelser.
Jeg har selv for et års tid siden besøgt et søfartsuddannelsessted, og jeg må sige, at man faktisk blev ganske glad og varm om hjertet, når man så og oplevede de unge mennesker.
De var motiverede, de var glade, og de havde gåpåmod.
Derfor må man jo konstatere, at vi godt kunne bruge lidt flere unge mennesker, men jeg er utrolig glad for, at der er blevet sat fokus på at få nogle flere unge mennesker til at gå ind på de skoler, at gå ind i det erhverv og få en god og grundig uddannelse. Min konklusion er: Konkurrencen er hård i det erhverv og den branche, vi taler om, og derfor synes jeg, at vi ikke behøver flere forespørgselsdebatter fra SF på det her område.
Jeg synes, at vi i stedet for skulle tage og glæde os over, at det er en branche med kæmpestor valutaindtjening til glæde for Danmark og den danske søfartsnation.
Og derfor til slut: CD kan ikke stemme for det fremsatte forslag til vedtagelse.